Vyhodnotenie medzirezortného pripomienkového konania

	Rozpočtové kapitoly predložili v rámci medzirezortného pripomienkového konania (z hľadiska počtu strán) pomerne rozsiahly okruh pripomienok. Pretože pripomienky majú v zásade obdobný obsah, k väčšine z nich sa vyjadruje ministerstvo financií v rámci všeobecnej časti vyhodnotenia. 

	Vo väčšine prípadov sa pripomienky kapitol týkali:
	- problematiky delenia výdavkov na obligatórne a fakultatívne,
	- požiadaviek na navýšenie rozpočtovaných zdrojov,
	- úprav úloh ukladaných v rámci uznesenia vlády,
	- termínov ďalšieho postupu spracovania návrhu rozpočtu.
 
	Kapitoly sa snažia dosiahnuť stav, aby MF SR predložilo prehľad atomizovaných - podrobne rozpracovaných limitov s tým, aby opätovne mohli konštatovať, ako im MF SR nevytvorilo priestor pre zabezpečenie nimi požadovaných potrieb.

	Tým by sa opakoval proces, od ktorého sa navrhuje v rámci reformy štátneho rozpočtu odstúpiť. Cieľom je na základe agregovaného ukazovateľa vytvoriť priestor rozpočtovej kapitole navrhnúť na základe priorít najoptimálnejšie rozčlenenie disponibilných výdavkov. V porovnaní s predchádzajúcimi rokmi nepredložilo v rámci východísk rozpočtu ministerstvo financií menší počet ukazovateľov, resp. množstvo informácií. Predložilo ich len v čiastočne zmenenej štruktúre. Každá rozpočtová kapitola je povinná poznať okruh obligatórnych výdavkov, ktoré zabezpečuje. 

	Stanoviská kapitol napriek tomu potvrdili, že nie sú dostatočne zorientované v tom, ktoré výdavky rozpočtované v ich kapitole majú obligatórny a ktoré fakultatívny charakter. Z toho dôvodu ministerstvo financií materiál doplnilo o tabuľku informujúcu o prístupe k výpočtu obligatórnych výdavkov a súčasne priložilo i podrobnejšie tabuľkové prílohy.

	Viaceré rozpočtové kapitoly uplatňovali požiadavku na navýšenie výdavkov z titulu prijatých zákonov, i keď sa pri ich predkladaní konštatovalo, že nebudú mať dopad na štátny rozpočet (napr. NKÚ na rozšírenú oblasť pôsobenia na verejnoprávne inštitúcie a FNM). 

	Rezorty vo svojich stanoviskách často argumentovali rozpočtom na rok 2001 ako základňou, od ktorej kvantifikujú svoje požiadavky na rozpočet v roku 2002 (napr. Kancelária NR SR, NKÚ...). Ani svoje požiadavky na navýšenie nedokázali kvantifikovať od úrovne navrhovaných limitov, ale len od úrovne roku 2001. Úplne ignorovali argumenty MF SR, že rozpočet na rok 2001 nemožno považovať za určujúci. 

	Kapitoly v zásade ingorovali aj argumenty MF SR o nevyhnutnosti rešpektovať hornú hranicu výdavkov na úrovni 236,5 mld Sk. Predkladali požiadavky na navýšenie výdavkov pre svoje kapitoly bez toho, aby identifikovali prípadné dodatočné zdroje.

	Viaceré rozpočtové kapitoly sa domáhali toho, aby bol okruh priorít, ktorý je špecifikovaný v materiáli, doplnený o ďalšie. Ministerstvo financií v tejto súvislosti zdôrazňuje, že pri výbere priorít, ktoré sú konkretizované v materiáli, ministerstvo financií špecifikovalo najmä tie, pri ktorých je potrebné osobitné rozhodnutie vlády. Z uvedeného vyplýva, že tento zoznam zďaleka nevyjadruje všetky priority, ktoré budú kapitoly v roku 2002 zabezpečovať. Vláda môže v rámci prerokovávania východísk zvažovať aj zvýraznenie ďalších priorít. Postup, aby ministerstvo financií predložilo na rokovanie vlády zoznam niekoľkých desiatok priorít, ktoré by sa mali na rokovaní vlády rozpočtovo riešiť, však nie je v praxi zvládnuteľný. 

	Argumentáciu, ktorú uplatnili rozpočtové kapitoly vo vzťahu k zabezpečeniu vybraných priorít, budú musieť uplatniť pri rozhodovaní vlády. Ministerstvo financií upozorňuje, že po predložení východísk na medzirezortné pripomienkové konanie sa vzniesli na MF SR ďalšie požiadavky na navýšenie výdavkov na vybrané priority (napr. zvýšenie miezd). Najmä z toho dôvodu bolo potrebné prehodnotiť i tie návrhy limitov, ktoré sa predložili v pôvodnom návrhu východísk.

	Vo vzťahu k rozpočtovaniu kapitálových výdavkov sa viaceré rozpočtové kapitoly odvolávali na rokovania, ktoré sa v mesiaci február 2001 uskutočnili na MF SR. Konštatovali, že v návrhu materiálu sa objavili iné údaje, ako sa dohodli na uvedených rokovaniach. Ministerstvo financií konštatuje, že v záujme neprekročenia definovaného schodku bolo nútené prehodnocovať pôvodne zamýšľané objemy výdavkov (vrátane kapitálových).

	Rešpektovanie rámcov rozpočtu ukázalo, že bude oveľa viac ako doteraz potrebné kriticky posudzovať počet a rozsah priorít, ako sa v pôvodných štádiách rozpočtových prác predpokladalo. Preto požiadavka kapitol, aby sa pri rozpočtovaní výdavkov ich kapitol vychádzalo z celkového rámca priorít vlády a jednotlivých rezortov, ktorý bol spracovaný na základe uznesenia vlády č. 72 z 24. januára 2001, sa ukázalo ako nepriechodné. Viaceré rozpočtové kapitoly sa domáhali rozpočtového krytia všetkých priorít, ktoré definovali v rámci plnenia uvedeného uznesenia vlády. Okruh priorít, ktorý je obsiahnutý v materiáli, nepredstavuje všetky priority, ale najmä tie, ktoré si vyžadujú osobitné rozhodnutie vlády. To však neznamená, že rozpočtové programovanie sa uplatní iba na úrovni tých prostriedkov, ktoré sa vymedzujú na priority (ako sa nazdáva ministerstvo zahraničných vecí).

	Pripomienky rezortov smerovali aj na sprístupenie Príručky na zostavenie návrhu rozpočtu. Ministerstvo financií konštatuje, že sa vytvoril priestor na to, aby ju rozpočtové kapitoly mali v dostatočnom časovom predstihu pred etapou spracovania návrhov rezortných rozpočtov: 
	- s príručkou boli podrobne oboznámení v rámci medzirezortných pripomienkových konaní, vzájomných rokovaní a konzultácií, ako aj na koordinačnej porade, ktorú zorganizovalo ministerstvo financií,
	- dňa 27. apríla ju dostali prostredníctvom e - mailu tie rezorty, ktoré o to osobitne požiadali na koordinačnej porade,
	- dňa 30. apríla bola zverejnená na webovej stránke ministerstva,
	- je zverejnená vo Finančnom spravodajcovi č. 10

	Vo vyhodnotení pripomienok jednotlivých rozpočtových kapitol sa už neopakovala problematika, ku ktorej zaujalo stanovisko ministerstvo financií v rámci všeobecnej časti dôvodovej správy. Upozorňuje sa iba na základné kvantitatívne požiadavky.
	Kancelária Národnej rady
	Požaduje navýšiť limit bežných výdavkov na tovary a ďalšie služby medziročnče 50 mil.Sk. Na kapitálové navrhuje vyčleniť 525,5 mil.Sk, čo je viac oproti limitu o 175,5 mil.Sk.

	Kancelária prezidenta SR
	Ministerstvo financií nedisponuje pripomienkami.

	Úrad vlády SR 
	Na celoslovenský informačný systém Govnet - Kasroš sa v porovaní s pôvodným materiálom navrhuje vyčleniť 800 mil. Sk. Kapitálové výdavky navrhuje zvýšiť najmä v súvislosti so ÚZ Rusovce (na ktoré požaduje 150 mil. Sk).

	Ústavný súd 
	Požaduje navýšenie kapitálových výdavkov na rekonštrukčné práce v novom sídle (25 mil.v roku 2002, spolu 60 mil.Sk). 

	Najvyšší súd
	Za prejav samostatnosti považuje samostatnú budovu, na ktorú požaduje o 65 mil. Sk viac, ako je rozpočtovaných. 

	Generálna prokuratúra
	Požaduje navýšiť bežné výdavky o 23 mil.Sk a kapitálové výdavky o 19,8 mil.Sk

	Najvyšší kontrolný úrad
	V porovnaní s návrhom limitov požaduje navýšenie rozpočtu o 4,8 mil.Sk (okrem toho aj v súvislosti so zákonom, ktorý sa predkladal na schvaľovanie s tým, že nemá dopad na zvýšenie výdavkov rozpočtu).	

	Slovenská informačná služba
	Pripomienky sú označené ako prísne tajné.

	Ministerstvo zahraničných vecí 
	Sústredilo sa na zdôvodňovanie navýšenia limitu výdavkov: mzdy o 51,7 mil.Sk, tovary a služby 48 mil.Sk a kapitálové výdavky 82,5 mil.Sk

	Ministerstvo obrany
	Požaduje navýšenie limitu o 3,6 mld Sk (vychádza z požadovaného podielu na HDP). Zmena na uznesenie vlády sa akceptuje.Požaduje rozpočtovať výdavky na zákon o štátnej službe v rámci kapitoly VPS.
	Pripomienka vo vzťahu k Strednodobého finančnému výhľadu sa neakceptuje. Časový horizont SFV je stanovený v súlade s medzinárodnými zvyklosťami (bežný rok a 3 ďalšie roky). Frekvencia zmien v transformujúcej  sa ekonomike je vysoká, preto nie je účelné predlžovať horizont výhľadu. Naopak, v snahe čo najviac priblížiť predikcie možnému reálnemu vývoju predpokladáme v priebehu tohto roka aktualizovať SFV na roky 2001 - 2004 a v budúcom roku posunúť horizont SFV do roku 2005. 

	Hlavným cieľom SFV je zabezpečiť priaznivý vývoj verejných financií vo vzťahu k makroekonomickej stabilite. Preto je v jeho obsahu dôraz kladený na makroekonomické vzťahy a v jeho štruktúre je prioritné ekonomické členenie, ktoré sa bude v budúcnosti doplňať o funkčné (odvetvové) členenie. Ani v budúcnosti nepredpokladáme SFV vypracovávať v členení rozpočtových kapitol. Preto Strednodobý finančný výhľad na obdobie 2001 - 2004 nemusí korešpondovať s časovým horizontom predikovaných údajov rozpočtových kapitol predkladaných pri návrhu rozpočtu. Priamejšie prepojenie perspektívnych úvah rozpočtových kapitol bude realizované najmä prostredníctvom programového a viacročného rozpočtovania. 

	Ministerstvo vnútra 
	sekcia verejnej správy: MF SR konštatuje, že podrobný rozpis výdavkov bude rozpočtová kapitoly vykonávať v platnej klasifikácii, t.j., že delenie na obligatórne a fakultatívne sa uplatnilo pri základnej kvantifikácii výdavkov. To znamená, že MF SR neporušilo zákon o rozpočtových pravidlách. Navrhuje zaradiť ďalšie výdavkové tituly do priorít.
	Všeobecná sekcia:
	Požaduje zabezpečenie výkonu policajnej služby aspoň na úrovni roku 2001. Limit výdavkov na tovary a služiby požaduje navýšiť o 370,0 mil.Sk. Nesúhlasí s návrhom na pozastavenie 14. platu pre vojenské a bezpečnostné zložky (čo by si vyžiadalo 660 mil.Sk). Kapitálové výdavky požaduje navýšiť o 317,7 mil.Sk. Spolu požiadavka na nyvýšneie predstavuje 1 326,4 mil.Sk.
	
	Ministerstvo spravodlivosti 
	Zbor väzenskej a justičnej stráže: požaduje navýšenie tak bežných, ako i kapitálových výdavkov. Argumentuje predovšetkým nárastom počtu odsúdených, t.j. faktorom, ktorý nemôže bezprostredne ovplyvniť. 
	Sekcia všeobecnej správy: na tovary a ďalšie služby požaduje navýšiť limit o 94 mil.Sk. Kapitálové výdavky požadujú navýšiť o 20 mil.Sk.

	Ministerstvo pre správu a privatizáciu národného majetku 
	Pripomienky sa v podstate sústreďujú  na problematiku rozpočtovania nájomného, ktoré požadujú presunúť do obligatórnych výdavkov.Celkovo požadujú navýšiť rozpočet o cca 900 tis. Sk.

	Ministerstvo životného prostredia
	Konštatuje, že nemôže akceptovať navrhnutý limit výdavkov. Fakultatívne výdavky navrhuje zvýšiť minimálneo 60,0 mil.Sk. Údaj uvedený v rámci funkčnej klasifikácie za rok 1999 za životné prostredie MF SR upravilo. 
	Pripomienka vo vzťahu k Strednodobého finančnému výhľadu sa neakceptuje.  Cieľom strednodobého finančného výhľadu je stanoviť na základe odhadu príjmov verejnej správy a cieleného vývoja deficitnosti verejných financií rámce celkových výdavkov vo väzbe na makroekonomický vývoj. Vo väzbe na tento cieľ sa v súčasnosti neuplatňuje stanovenie výdavkov na ďalšie roky sumarizáciou požiadaviek rezortov v ich podrobnejšej štruktúre, ale uplatňuje sa agregovaná štruktúra výdavkov podľa ekonomického členenia vyjadrujúca väzby na makroekonomický vývoj. Napriek tomu, strednodobý finančný výhľad v agregovaných dátach zohľadňuje aj strednodobé priority vyplývajúce z koncepcií jednotlivých odvetví. V tejto podobe spolupráca s rezortami sa bude ďalej vyvíjať.

	Ministerstvo školstva
	Uplatnilo požiadavku na navýšenie viacerých výdavkových titulov v rámci bežných výdavkov. Prostriedky pre školské poľnohospodárske podniky vysokých škôl navrhuje riešiť na úkor dotácií do poľnohospodárstva. Kapitálové výdavky navrhuje navýšiť o 100 mil.Sk. Na prevádzku škôl a školských zariadení v pôsobnosti krajských úradov žiada navýšiť výdavky o 1 mld Sk. Zásadne nesúhlasí s navrhovaným odkladom účinnosti zákona o štátnej a verejnej službe.	

	Ministerstvo zdravotníctva
	Požaduje navýšiť poistné platené štátom o 7,6 mld Sk. Konštatuje nízky objem kapitálových výdavkov. Rozporuje pôvodne uvažované termíny ďalších rozpočtových prác. 

	Ministerstvo práce, sociálnych vecí a rodiny 
	Rozporuje návrhy, ktoré sa v materiáli predkladajú v oblasti dávok sociálnej pomoci. Konštatuje, že legislatívne možnosti sú v zásade vyčerpané. Preto rozporuje návrh príslušných uznesení vlády. Rozporuje navrhované použitie zdrojov Garančného fondu NÚP. Konštatuje, že predpokladané výsledky hospodárenia Sociálnej poisťovne sú nadhodnotené.  Poukazuje na pravdepodobnosť valorizácie dôchodkov v roku 2002. 

	Ministerstvo kultúry
	S predloženým materiálom zásadne nesúhlasí. Požaduje zvýšiť limit bežných výdavov aspoň o 362,3 mil.Sk.  Kapitálové výdavky navrhuje navýšiť o 695 mil.Sk. Špecifikuje, ku ktorým negatívnym dopadom by došlo po prijatí navrhovaného limitu výdavkov. 

	Ministerstvo hospodárstva
	Rozporuje viaceré úlohy, ktoré sa ukladajú ministrovi hospodárstva v rámci návrhu uznesenia vlády. Pri zdôvodňovaní návrhov na zvýšenie výdavkov argumentuje najmä rozpočtom na rok 2001. Navrhuje presuny medzi obligatórnymi a fakultatívnymi výdavkami kapitoly. 

	Ministerstvo pôdohospodárstva
	 Pri zdôvodňovaní návrhov na zvýšenie výdavkov argumentuje najmä rozpočtom na rok 2001. Špecifikuje úlohy, ktoré nebude v prípade prijatia návrhu limitu výdavkov zabezpečiť. Navrhuje navýšiť kapitálové výdavky o 907 mil.Sk. 

	Ministerstvo výstavby a regionálneho rozvoja
	Konštatuje, že predložená konštrukcia rozpočtu je zahmlená. Odvoláva sa na formuláciu priorít, ktoré navrhol rezort. Žiada navýšiť výdavky rezortu o 157,4 mil.Sk. 

	Ministerstvo dopravy, pôšt a telekomunikácií 
	Požaduje upresniť charakteristiku obligatórnych a fakultatívnych výdavkov. Rozporuje objem príjmov získaných predajom licencií (o 1 mld Sk). Charakterizuje základné požiadavky v oblasti železničnej dopravy, cestnej infraštruktúry, verejnej autobusovej dopravy. Odvoláva sa na potrebu zabezpečenia priorít, ktoré prezort predložil v rámci plnenia uznesenia č. 72/2001.

	Úrad geodézie, kartografie a katastra
	Na zriadenie špecializovanej štátnej správy požaduje 16,0 mil.Sk. Upozorňuje na riziko vymáhania náhrady škody spôsobenú rozhodnutím orgánu štátu. 
	
	Štatistický úrad SR
	Žiada rozpočtovať bežné výdavky rezortu minimálne na úrovni rozpočtu na rok 2001.	Žiada zvýšiť objem prostriekdov na spolufinancovanie. 	

	Úrad pre verejné obstarávanie
	K predloženému materiálu nemá žiadne pripomienky. 	

	Úrad jadrového dozoru 
	KOnštatuje, že navrhované limity výdavkov nemôže akceptovať. Za podhodnotené označuje najmä bežné výdavky, ktoré požaduje navýšiť o 3 mil.Sk (najmä na zabezpečenie zvýšeného príspevku do Fondu technickej spolupráce MAAE a ďalších medzinárodných aktivít).  

	Úrad priemyselného vlastníctva
	Požaduje zvýšiť limit výdavkov o viac ako 5 mil. Sk. Argumentuje najmä úlohami v oblasti prístupového procesu. Kapitálové výdavky požaduje navýšiť o 1,9 mil.Sk. 

	Úrad pre normalizáciu, metrológiu a skúšobníctvo
	Žiada prehodnotenie navrhovaných limitov a ponechanie objemu výdavkov na úrovni rozpočtu na rok 2001. 

	Protimonopolný úrad SR
	Upozorňuje na výdavky kapitoly spojené s nájomným, ktoré navrhuje zapracovať do obligatórnych výdavkov. Konštatuje nezabezpečenie fakultatívnych výdavkov o 760 tis. Sk. 

	Správa štátnych hmotných rezerv
	Konštatuje nezabezpečenosť priorít kapitoly, ako ich kapitola formulovala v rámci plnenia uznesenia č. 72/2001. Požaduje vyčleniť 677 mil.Sk na ochraňovanie hmotných rezerv na základe zmluvných vzťahov pre externých ochraňovateľov hmotných rezerv. Spolu požaduje navýšiť limit výdavkov o 1,2 mld Sk. 

	Úrad pre finančný trh
	Požaduje navýšenie limitu výdavkov o cca 70 mil.Sk.
	
	Slovenská akadémia vied
	Požaduje zvýšiť limit výdavkov o 1,3 mld Sk. Požaduje navýšiť najmä obligatórne výdavky. Za východisko rozpočtu na rok 2002 označuje rozpočet na rok 2001.  

	Slovenský rozhlas
	S navrhovaným limitom výdavkov zásadne nesúhlasí. Konštatuje ohrozenie fungovania a likvidácie verejnoprávneho Slovenského rozhlasu. Konštatuje, že v predloženom materiáli nie je ani zmienka o SRo, len striktné stanovenie limitov.  Požaduje bežný transfer vo výške 491 mil.Sk. 

	Slovenská televízia 
	Vyjadruje nesúhlas s navrhovaným limitom v porovnaní s rokom 2001 o 26 mil.Sk. Upozorňuje na kritickú finančnú krízu STV, ktoré projatie navrhovaného limitu ešte vac prehĺbi.

	Tlačová agentúra
	Konštatuje, že prijatie navrhovaného limitu bude mať likvidačný dopad na existenciu TA SR. 
	
	Krajské úrady
	Napriek tomu, že pri tvorbe východísk rozpočtu sa vo vzťahu ku krajským úradom v porovnaní  s ostatnými kapitolami pristupovalo MF SR pomerne ústretovo,  krajské úrady vo všeobecnosti argumentujú potrebou ďalšieho navýšenia výdavkov.  Konštatujú, že všetky výdavky KÚ majú charakter obligatórnych výdavkov.